Olunaku lumu, omwezi gwatandikawo ekkanisa era ne gutandikirawo okuwa obunabbi eri abagoberezi baagwo. Omu ku bagoberezi abaali abawulize ennyo yali Wammese. Nga wayise ennaku bbiri ng’ekkanisa egguddwawo, omwezi gwamatiza Wammese nga bwe gwali gwafudde ekiro era ne gugenda mu ggulu olwo ne gwogeramu ne Katonda wamu ne bamalayika n’oluvannyuma ne guzuukira kumakya. Wammese yasunyuka nnyo kubanga lino yaliraba ng’ekkubo ery’okunyweza okukkiriza kwe. Wano omwezi gwagamba Wammese nti, “Gira oŋŋendera eri abantu obaŋŋambire nti nfa era ne njogeramu ne Katonda ate ne nzuukirira mu kadde mwe mbeera njagalidde. Bwe batyo nabo bwe banaafa bajja kwogeramu ne Katonda ate era bazuukire” Wammese nga tabuuzizza kibuuzo kyonna nga yessa mu ddene kugenda kusaasaanya mawulire. Naye nga yaakatambulako wano ne wali nga ne Wakayima ono akutte endeku ye, ng’abuuza Wammese nti, “Owaaye, ggwe atambula mu kasana akakaalaamye, ofa ki n’ensi?” Ye ng’amwanukula nti, “Munnange ntumiddwa Omwezi okugenda okutuusa amawulire g’okuzuukira eri abantu bonna nti yafudde ekiro era n’afuna akakisa k’okugendako mu ggulu ekintu ekyamuyambye okwogeramu ne Katonda wamu ne bamalayika.” Munnange Wammese yali muwulize nnyo naye ebigambo byonna ebyali bimugambibwa okwesonyiwa omwenge byo yali tabiwula. Wano yagamba Wakayima nti, “Lwaki tosooka n’ompa ku ndeku eyo ne mmira ku mwenge olwo nfune amaanyi agadduka okugenda gye bantumye?” Wano Wakayima yamutegeeza nti, “Ogugwo guli waka.” Wammese yasiriikirira n’alowoozaamu ku kugenda ewa Wakayima okunywa omwenge n’okugenda asaasaanye obubaka bw’omwezi wamma ggwe ne bimusobela. Wabula, mu byonna yasalawo asooke agende anyweko katono olwo alyoke agende gye baamutumye. Ababiri bano baakwata lidda wa Wakayima era omwenge gwaliyo mu bungi. Mu kaseera nga Wammese tannakwasibwa ndeku ye, Wakayima yamugamba nti, “Nywa mwenge gwo gye bakutumye ŋŋenda kukugenderayo.” Munnange Wammese ng’akwata ndeku ye era nga yeenywera twenge n’ekyaddirira kwali kutamiira na kufuluuta. Wano Wakayima ng’ateekako kakokola tondekannyuma okutemya n’okuzibula ng’ali mu bantu era bw’atyo n’atema eggambo eddene ng’omwezi bwe gubagambye nti, “Obulamu bukoma ku nsi teri kuzuukira wabula okubonaabona kwokka era na bwe kityo nabo bwe balifa tebasuubira okuzuukira wabula okubonaabona n’omuliro ogutazikira.” Kino abantu kyabaggya enviiri ku mutwe era ne beerayirira obutaddayo kugenda mu kkanisa ya mwezi. Ebigambo eby’obulimba bino bwe byagwa mu matu g’omwezi tebyagusanyusa era ne gunyiigira nnyo Wakayima ne Wammese.